Dolfyn in Nelson Mandelabaai geskietArgieffoto van ‘n bottelneusdolfyn ter illustrasie (Foto: NASA, Wikimedia Commons) Navorsers van die Bayworld-oseanarium het Saterdag aan Maroela Media bevestig ŉ dolfyn wat se karkas Woensdag op Maitland-strand gevind is, was lewendig toe sy geskiet is. Frikkie van der Vyver, marinebioloog en visserwetenskaplike, het bevestig daar is boonop bevind die stompneusdolfynkoei het onlangs ŉ kalfie gehad. Isabelle Callealta, van die Nelson Mandela Metropolitaanse Universiteit (NMMU) wat besig is met haar PhD, het Bayworld bygestaan met die nadoodse ondersoek op die dolfyn. “Callealta het bevind dat die koei nog lewendig was toe sy geskiet is,” het Van der Vyver gesê. “Die koei was gesond en was besig om te soog toe sy geskiet is. Sy het aangedui die koeël is deur albei die dolfyn se longe en is in ŉ rib gevind.” Volgens Van der Vyver het die departement van visserye die voorval by die polisie aangemeld. “Die polisie sal waarskynlik ballistiese toetse op die koeël doen.” Hy weet van een vorige voorval waar ŉ dolfyn ook geskiet is, maar het gesê die navorsers kom gereeld op karkasse van robbe af wat geskiet is. Van der Vyver het gesê die departement van omgewingsake sal waarskynlik nou hul pogings verskerp om vissermanne te verbied om vuurwapens see toe te vat. “Volgens wetgewing kan vissermanne wel tans vuurwapens op die boot hê, maar dit moet in ŉ kluis toegesluit word. Dit beteken egter dat hulle wel vuurwapens by hulle het,” het hy gesê.